Van egy nép, avagy a Sátán ellene való sorsvetése!

Bibliaolvasás: Eszter 2: 15-3: 7.

Alapige: Eszter 3: 8 – 13.

Krisztus előtt 597 és 586 között a nagy Babiloni birodalom elpusztította a kis Izráelt, Jeruzsálem első ostroma után a lakosainak java része száműzetésbe került. Akik elhurcoltak Babilonba, elkeseredésükben tétlenekké, reménytelenekké váltak, úgyannyira, hogy még az ének is elhalt ajkukon, hangszereiket fűzfákra akasztva, lemondtak magukról, ahogyan ezt a 137-ik zsoltárból olvassuk. A szent várostól távol, néptársaiktól elszakítva, csak a dicső múltat látták, s nem mertek a jövőbe nézni. Most, ezekben a napokban arra gondolunk, hogy ezelőtt 100 évvel minket, magyarokat is darabokra szakítottak. Országunk elveszett sok magyar saját szülőföldjén egy idegen ország harmadrangú polgár, kiirtásra és beolvasztásra odavetett préda lett. Az Isten hívő népének pedig meg kellett tanulnia egy új életformát a kisebbségben és elnyomatásban, mert tetszett az Istennek, hogy ilyen teher alatt tartson meg az üdvösségre!

Ma bizonyára köztünk is vannak olyanok, akik a világ eseményeit látva elkeseredve, jövőtlenül látják egyházunk, népünk helyzetét. Sokan vannak olyanok is, akik csak másokat tudunk hibáztatni, de a tennivalóinkat még mindig nem látják tisztán. Isten most Eszter könyvének főszereplője által arra biztat, hogy bátorsággal küzdjünk a jövőnkért, mert egyházunk, népünk sorsa nem a minket gyűlölők, nem nagyhatalmak, és még nem is a mi kezünkben, hanem az Úristen kezében van!

Egy kétezer ötszáz éves megdöbbentő történetet hallottunk, bárcsak bennünket is fölébresztene!

Az amálekita Hámán vallomása áll ebben a szövegben, amelyben beszámol Perzsia királyának a zsidó népről! Jelentésének érdekessége az, hogy teljesen igaz. Így kezdi: „Van egy nép. Ez a nép valóban létezik. Szétszakadozottsága ellenére is, egy nép ez. Nem önmagában egy, hanem abban, hogy egy Ura van: Jézus Krisztus. Ez a nép azért van, csak azért létezhet, mert Isten választotta magának, az egyedül igaz Isten. Létezésének alapja nem abban van, hogy ő választotta magának az igaz Istent, hanem ellenkezőleg: „Nem ti választottatok engem, hanem én választottalak titeket!” Ezért létezik még egyáltalán, különben már rég nem lenne. Isten választása örökre szól, elhívása megbánhatatlan, s ezért ez a nép megmarad. (Róma 11: 29)

Ez a nép elszórva van. Ebben is igaza van Hámánnak. Nem elvetett nép, hanem csak elszórt nép. Van ebben ítélet, de van benne kegyelem is. Ítélet, mert a bűn büntetése az elszóratás (volt), de kegyelem is, hogy az igaz Isten neve mindenütt, még Ahasvérus palotájában is megjelentessék.
Isten soha sem ítél úgy, hogy kegyelmének terve ne lenne benne ítéletében!
A szétszórt nép, elkülönített is egyben. Az elkülönítés az, hogy a világban vannak, de nem e világból valók. A só nem adhatja fel lényegét, csak, mint só létezhet. Mihelyt lemondunk elkülönített voltunkról, megszűnünk az Isten népe lenni és egyben haszontalanokká váltunk a világ számára is; csak az szolgálhatja a világot, ami nem e világból való.

Az elkülönülés titka nem a népben magában van, hanem abban, amit Mózes így fejez ki: „így vagyunk megkülönböztetve, hogy Te velünk jársz!” Ennyi az egész. Nem jobbak vagyunk, hanem megkülönböztetettek. Isten szeretete különbözetet meg, Ő tesz mássá. Ő ez a más!

Hámánnak abban is igaza volt, hogy ennek a népnek a törvényei is különböznek minden nemzettségtől. Miben más ez a törvény? Szívünkbe írt törvény ez. Jézus ezt mondta: Új parancsolatot adok néktek, hogy egymást szeressétek, amiképpen én szerettelek titeket, úgy szeressétek ti is egymást. (Jn 13: 34) Itt van a különbség! Ahogy Krisztus szeretett, úgy mi is! A törvényt a szeretet teszi mássá.

A világ törvényei a félelmen, Isten törvényei a szereteten alapulnak. A világ törvénye hatalomra, fegyverre, tekintélyre épül. Isten népének törvénye a szeretetből fakad.

Még ezt is hozzáfűzte Hámán a királynak való mondandójához:
Az ördög, a világ ellenünk döntött, Isten azonban mellettünk. A Sátán Krisztus megdicsőüléséig a mennyben vádolt bennünket, de Krisztus levetette őt a mennyekből a Földre. Az ördög most itt a Földön harcol ellenünk, de a mennyben már nem vádolhat bennünket. A mennyekben igaz Párfogónk harcol velünk és értünk az Isten jobbján ülő Jézus Krisztus!

Ezt mondta tehát Hámán a királynak: A királynak nem illik úgy hagyni őket, írja meg, hogy ők elvesztessenek. Miért? Mert ez a nép nem engedelmeskedik a király parancsainak. Nos Hámán ebben nem mondott igazat. Úgy van, nem minden királyi parancsnak engedelmeskedik ez a nép, hanem csak annak nem engedelmeskedik, ami teljesíthetetlen. A világ törvényei közül csak az teljesíthetetlen, amely az ember (vagy tárgyak) imádatát, valamint az Isten és a felebarát gyűlöletét követeli.

Hámánék keresztülvitték alattomos előkészített holocaust tervüket a birodalom királyánál, sorsot vetettek Izrael népe elvesztésére. Senki sem fogja észrevenni, hogy egy nép egyik napról a másikra csak úgy eltűnik a birodalomból. Gyarapodni fog a költségvetés bevételi oldala, a királyi kincstár. Az az agági Hámán így veszi rá perzsa birodalom királyát, Ahasvérost, hogy a birodalomban élő zsidókat kiirtsa. Hazugságokkal és féligazságokkal bírja rá erre a népirtásra Ahasvérost. Azt mondja, hogy nem jó békén hagyni ezt a népet, el kell pusztítani őket. Én tízezer talentum ezüstöt méretek ki a királyi kincstár részére.[[1]](#footnote-1)Szerinte tízezer talentum ezüst több mint egy pár millió ember élete.

Hazugság! Azt hazudta a királynak, hogy ő többet ad a királyi kincstárnak, mint a birodalmában élő több mint kétmillió zsidó, aki Jeremiás prófétára hallgatott és a megígért hazatérés reményében házakat épített, kerteket ültetett, fáradoztak városuk békességéért, ahol ők foglyok voltak és imádkoztak városaikért az Úrhoz.[[2]](#footnote-2) A király mit sem tudva az Isten igéjéről, a kinyilatkoztatott próféciákról a Hámán hazugságnak hazugságainak hitt és aláírta a népirtást.

Népünk történelmében hányszor és hányan hittek ennek a hazugságnak? Hányszor és hányan adták el a magyarságot hol aranyér, hol pénzért, hol csupán ellenség iránti hűségből? Többet ér a békesség, mint a hazátlanná lett magyarok élete, - mondták ezt az akkori Unió érdekeit kiszolgáló vezetők. Most is ezt a hazugságot akarják elhitetni velünk. Némelyek most is azt akarják, hogy ne csupán egy király, ne egy vezetőség, hanem egy egész ország és nemzet, sőt az egész Európai kontinens higgyen a hazugságnak és igent mondjon az erőszakos iszalmizálására és a keresztyénség totális felszámolására!

De mi fog történni Babilonban, Susán királyi városállamának falain kívül? Észre fogja e venni valaki, hogy eltűnt a cipész, a sütőmester, a halárus, a tanító, az orvos, a zöldséges, vagy csak égszerűen a derűs arcú szomszéd? Kegyetlen törvény, hogy minden piramisok csúcsán lévő döntéshozók rendkívül beszűkült érdekeik szerint hozzák meg azokat a felszínes döntéseiket, amelyek egyik napról a másikra milliókat törölnek le a Föld felszínéről. Nemhiába mondja az Úr igéje, hogy imádkozzunk minden hatalmon lévő emberért!

Izrael babiloni holocaustját a király viaszos pecsétgyűrűjével szentesítették és visszavonhatatlanná tették. A kiirtás gépezete beindult! Ez a sorsvetés akkor Izrael ma pedig ellenünkre szól. A halál eme sorsvetésének jelképes jelentősége van. Isten népe nem várhat jó sorsot ebben a világban.

Egy zsidó egyszer ezt mondta a rabbinak: Rabbi, nehéz zsidónak lenni! Ha nem lenne nehéz – felelte a rabbi, – már régen elvesztünk volna! Mi nem akkor veszünk el, amikor nehéz keresztyénnek, azaz Krisztus tanítványának lenni, a halálos veszedelem mindig akkor környékez meg, amikor túl könnyű, amikor nem kerül sokba, sőt semmibe se kerül keresztyénnek lenni.

***Eginald Schlattner az európai rangú és hírű regényíró, mégis visszahúzódó, szerény életet él egy főleg cigányok lakta Szeben megyei faluban. Ma már szász híveinek híján hétről-hétre a szó igazi értelmében az üres templomban prédikál. A Szeben megyei veresmarti evangélikus templom és gyülekezete nem Ceausescu kommunizmusa, hanem szekularizáció miatt néptelenedett el. Románia német ajkú nemzetisége kivándorolt Németországba, lényegében felszámolta önmagát. A faluban, a lelkészen kívül már csak négy, aggastyánkorú, ágyhoz kötött szász él. Keresztelő évtizedek óta nem volt, az utóbbi években már temetés se nagyon.***

***Nem volt ez mindig így, 1978-ban, amikor Eginald Schlattnert Rothbergbe (Roșia) helyezték, a faluban még 700 szász élt, 1000 cigány és 200 román mellett. Negyven évvel ezelőtt, amikor eldöntötte, hogy ott lesz lelkész, ezt mondták neki a püspökségen:***

***„A gyülekezet megosztott, a helyi románok meg olyan soviniszták, hogy kővel beverik a szász lelkész ablakát. Egy évnél többet nem fogsz ott kibírni!” Huszonöt évvel ezelőtt A veresmarti szászok exodusára a rendszerváltást követően került sor. Húsvétkor még tele volt a templom, karácsonykor már alig akadt, aki eljöjjön az istentiszteletre. Ebből a keserű élményből született első regénye, a Fejvesztett kakas. „A kétségbeesés késztetett írásra. Felolvadtam ebben a közösségben, amely néhány hónap alatt megszűnt. Úgy éreztem, hogy két lehetőségem van, felakasztom magam vagy írok” – mondta Eginald Schlattner.*** Szerencsére az utóbbi opció mellett döntött, azóta pedig három regény világhírű szerzője. Ő ma is ott van Veresmarton, de az erdélyi szászok egykori virágzó közössége már csak történelem, mert amikor végre könnyű lett az életük, szétszóródtak Németországban és a nagyvilágban, ahol teljesen eltűntek!

Bűnbánattal állok az Úr színe előtt, amikor megértem ennek az igaz történetnek a tanítását. Aki olcsón akar hívő lenni, az nem alkalmas az Isten országára. Az ízét vesztett só eltűnik, a földdel eggyé világ a világ lábának taposása alatt! Időnként gondoskodik Isten arról, hogy legyen nehéz keresztyénnek lenni és rendel egy gonosz Hámán féle embert, akinek ez a jelmondata, hogy nem jó békességben hagyni az Isten népét, ezért, megkeseríti az Isten gyermekeinek minden egyes percét. Ha tehát most úgy látod, hogy egy ilyen útszakaszon jársz, tudd meg, hogy ez azért van, mert Isten nem akar elveszíteni, sőt meg akar szabadítani és üdvözíteni akar téged!

A történet szerint a babiloni holocaust kitervelői sorsot vetettek arra a napra, amikor egyetemesen, globálisan kiirtják az Isten népét a Föld színéről. Milyen nagy kegyelem, hogy van egy másik sorsvetés is. Így volt ez Egyiptomban is, amikor a fáraó elhatározta, hogy kiirtja Izraelt, az Isten elsőszülöttjét,[[3]](#footnote-3)akkor az Úr is elhatározta, hogy kiirtja Egyiptom minden elsőszülöttjét![[4]](#footnote-4) Egyiptomban Isten tett mindenkinek még egy utolsó ajánlatot. Ezt mondta: E hónak tizedikén mindenki vegyen magának egy bárányt az atyáknak háza szerint, házanként egy bárányt. (2Móz 12: 3) A bárány ép, hím, egy esztendős legyen; a juhok közül vagy a kecskék közül vegyétek. ( 2Móz 12:5) És vegyenek a vérből, és azokban a házakban, ahol azt megeszik, hintsenek a két ajtófélre és a szemöldökfára. (2Móz 12:7) Mert általmegyek Egyiptom földén ezen éjszakán és megölök minden elsőszülöttet Egyiptom földén, az embertől kezdve a baromig, és Egyiptom minden istene felett ítéletet tartok, én, az Úr. És a vér jelül lesz néktek a házakon, amelyekben ti lesztek, s meglátom a vért és elmegyek mellettetek és nem lesz rajtatok a csapás veszedelmetekre, mikor megverem Egyiptom földét.” (2Móz 12:12-13) Mi tudjuk, hogy számunkra Istennek ez a tökéletes Báránya Jézus Krisztus; csak általa tartatunk meg!

Babilonban a zsidó nép feje fölött tizenkét hónapon át lebegett a holocaust kivégző bárdja. Tizenkét hónapon keresztül minden nap a nép kiirtása mellett szólt a sorsvetés, egyetlen nap sem szólt mellettük. De, amikor eljött az idők teljessége történt egy másik sorsvetés is. Az ördög, a világ ellenünk döntött, Isten viszont mellettünk. Dávid ezt írja: Az én sorsom kies helyre esett! (Zsolt 16: 6) Ez csak azért volt lehetséges, mert Isten sorvetése az Ő egyszülött Fia halálában történt. Ő vette magára a mi sorsunkat, elszenvedte a mi kiirtásunkat és így biztosította megmaradásunkat. Így, amit gonosznak gondoltak, Isten azt jóra gondolta fordítani. Isten egyetlen gyermekének, legyen az bármilyen állapotban is, nincs rossz pur-ja, azaz sorsa! A keresztyének sorsa tehát: Krisztus! Senki nem érezheti magát szerencsétlennek, sorstalannak, rossz sorsúnak, ha mégis, akkor az nem hitte el, hogy Isten sorsvetése reá esett. Te vagy az a Bar-Abbá (jelentése az apa fia), akit nagypénteken az őrjöngő nép kiváltott, miközben Jézust, az Istennek Fiát a keresztfára küldte.[[5]](#footnote-5) Nézd! Ott a keresztfa alatt a Krisztust kivégző katonák a köntösére sorsot vetettek.[[6]](#footnote-6) Ez a kegyelem köntöse takar be bennünket ma is az Ördög és a világ minden gyilkos szándéka elől. Miért látnád hát akkor reménytelennek a sorsodat? Ámen.

1. Eszter 3, 8-9 [↑](#footnote-ref-1)
2. Ezt mondja a Seregek Ura, Izráel Istene mindama foglyoknak, akiket Jeruzsálemből Babilonba vitettem: Építsetek házakat és lakjatok azokban, plántáljatok kerteket és egyétek azoknak gyümölcseit. Vegyetek magatoknak feleségeket és szüljetek fiakat és leányokat, és a fiaitokat is házasítsátok meg, a leányaitokat pedig adjátok férjhez, és szüljenek fiakat és leányokat, és szaporodjatok meg ott, és meg ne kevesedjetek. És igyekezzetek a városnak jólétén, amelybe fogságra küldöttelek titeket, és könyörögjetek érette az Úrnak; mert annak jóléte lesz a ti jólétetek. Mert ezt mondja a Seregek Ura, Izráel Istene: Ne hitessenek el titeket a ti prófétáitok, akik közöttetek vannak, se a ti jövendőmondóitok, és ne figyelmezzetek a ti álmaitokra, amelyeket álmodoztok. Mert ők hamisan prófétálnak néktek az én nevemben: Nem küldöttem őket, azt mondja az Úr. Mert ezt mondja az Úr: Mihelyt eltelik Babilonban a hetven esztendő, meglátogatlak titeket és betöltöm rajtatok az én jó szómat, hogy visszahozzalak titeket e helyre. Mert én tudom az én gondolatimat, amelyeket én felőletek gondolok, azt mondja az Úr; békességnek és nem háborúságnak gondolata, hogy kívánatos véget adjak néktek. Akkor segítségre hívtok engem, és elmentek és imádtok engem, és meghallgatlak titeket. És kerestek engem és megtaláltok, mert teljes szívetekből kerestek engem. És megtaláltok engem, azt mondja az Úr, és visszahozlak a fogságból, és összegyűjtlek titeket minden nemzet közül és mindama helyekről, ahová kiűztelek titeket, azt mondja az Úr, és visszahozlak e helyre, ahonnan számkivetettelek titeket. Jer 29:4-14. [↑](#footnote-ref-2)
3. Ezt mondd (Mózes) azért a Fáraónak: Így szólt az Úr: Elsőszülött fiam az Izráel. Ha azt mondom néked: Bocsásd el az én fiamat, hogy szolgáljon nékem és te vonakodol elbocsátani: íme én megölöm a te elsőszülött fiadat. 2Móz 4:22-24. [↑](#footnote-ref-3)
4. Mert általmégyek Egyiptom földén ezen éjszakán és megölök minden elsőszülöttet Egyiptom földén, az embertől kezdve a baromig, és Égyiptom minden istene felett ítéletet tartok, én, az Úr. 2Móz 12:12. [↑](#footnote-ref-4)
5. Máté 24:14-23. [↑](#footnote-ref-5)
6. Ján 19:24. [↑](#footnote-ref-6)